**Kulturna dediščin in turizem: Kjer preteklost sreča prihodnost**

Dr. Lea Colarič Jakše, docentka & predstojnica Mednarodne akademije za inovativni turizem

Fakulteta za organizacijske študije Novo mesto & Visoka šola za upravljanje podeželja GRM Novo mesto

Lea.Colaric-Jakse@FOS.UNm.si

Leto 2018 - evropsko leto kulturne dediščine - zaznamuje raznolikost kulturne dediščine Evrope na lokalni, regionalni in nacionalni ravni ter na ravni Evropske unije z namenom spodbujanja k odkrivanju in doživljanju kulturne dediščine ter krepitvi občutka pripadnosti skupnemu evropskemu prostoru, katerega slogan je »Naša dediščina: kjer preteklost sreča prihodnost«. Kulturna dediščina oblikuje našo identiteto in vsakdanje življenje ter je pomembna za posameznike, skupnost in družbo, saj predstavlja najplemenitejši način ustvarjanja vezi med narodi, ljudmi in kraji.Prispeva h gospodarskemu ter trajnostnemu razvoj, saj ima velik gospodarski potencial za podpiranje kulturnih in kreativnih industrij, spodbujanje ustvarjanja in inovacij, krepitev socialne kohezije, ustvarjanje dolgoročnega zaposlovanja, prepoznavnosti države v svetu in promoviranje trajnostnega turizma na trgu kulturno-turistične ponudbe sveta. Po analizah UNESCO in Svetovne turistične organizacije bo prav kulturni turizem do leta 2020 beležil največjo rast med vsemi zvrstmi turizma.

**Vzajemnost med kulturno dediščino in turizmom**

Turistično gospodarstvo je zadnja leta ena najbolj propulzivnih gospodarskih dejavnosti, ki s svojo izredno multiplikativnostjo in interdisciplinarnostjo preseneča v vseh pogledih. Globalna tekmovalnost na področju turizma se povečuje, zato deležniki na področju turizma v različnih turističnih prostorih ustvarjajo inovativne integralne turistične proizvode z vključevanjem prvin kulturne dediščine in interpretacijo zgodb. Janez Bogataj (1992) ocenjuje, da turistični razvoj, ki vključuje dediščinsko miselnost, lahko postane gonilna sila, ki bo spodbujala ljudi k večjemu zanimanju za svojo kulturno dediščino in identiteto, kajti razne oblike dediščine pomenijo le sredstvo za razkrivanje življenjskih slogov, v določenih časovnih obdobjih - ti pa nam kažejo kontinuiteto do današnjega časa, ki ga s svojimi razsežnostmi bogatijo in dajejo motive za nove oblike ustvarjalnosti v sodobnem času. Bogataj (2018) meni, da se je kulturna dediščina stalno razvijala in spreminjala z različnimi hitrostmi, vendar je bila vedno povezana z različnimi uporabnostmi, imela je različne funkcije v človeških življenjih. Tudi nikoli ni nastala sama od ali iz sebe, ampak govorimo o izumljanju in ˝izumiteljih˝ tradicij. Ugotavljanje teh ˝izumiteljev˝ je pogosto zelo težko ali celo nemogoče. Če govorimo o kulturni dediščini v zvezi s turizmom, moramo vedeti, da je bil eden temeljnih motivov za razvoj turizma prav v kulturni dediščini. Še danes so vodilni motivi potujočega človeštva kulturna in naravna dediščina ter gastronomija s kulinariko. Razmerje med kulturno dediščino in turizmom je obojestransko, saj sta področji drug drugemu potrebni in nujni za preseganje okvirov, ki dajejo turizmu značaj agresivne in masovne industrije, predstavljeno kulturno dediščino pa ohranjajo na ravni samozadostnosti in lastne atraktivnosti.

**Slovenija kot butična destinacija**

V skladu s Strategijo trajnostne rasti slovenskega turizma 2017-2012 (2017) je Slovenija usmerjena v vizijo, da postane globalna zelena, aktivna in zdrava destinacija za 5-zvezdična doživetja, ki bo všečna gostom, ki iščejo raznolika in aktivna doživetja, mir in osebne koristi. Glede na visoko zastavljene cilje slovenskega turizma ter ob hkratnem razumevanju položaja slovenskega turističnega sektorja in strateških izzivov, s katerimi se spopada, je potrebna aktivna vloga pri nadaljnjem razvoju turističnega sektorja in vzajemnostjo med kulturno dediščino, ki je ogledalo našega naroda in prostora, ter turizmom.

**Potreba po inovativni ustvarjalnosti**

Kulturno dediščino je potrebno ohranjati, poudarjati njen pomen in jo prenašati na prihodnje generacije, saj dediščina ni le zapuščina preteklosti ali element statičnosti, pač pa se razvija s človekovim udejstvovanjem in ima pomembno vlogo pri oblikovanju prihodnosti lokalnih in regionalnih prostorov, nacionalnega in evropskega prostora ter nam pomaga tlakovati pot naprej, v prihodnost. In tu je potrebna ustvarjalnost, ki izvira iz poznavanja zakonitosti in strukture določene kulturne dediščine v povezavi s turizmom ter z upoštevanjem načel vključenosti, trajnosti, varstva in inovacij, ki jih je določila Evropska Unija.